অৱশেষত যেন সকলো আশা নিৰ্বাপিত হোৱাৰ পথত। আলফা আৰু এনএছচিএনে অপহৰণ কৰা কুইপৰ দুই শীৰ্ষ বিষয়াৰ মুক্তিৰ বাবে বান্ধি দিয়া ১৬ ফেব্ৰুৱাৰীৰ অন্তিম সময় সীমা উকলি যোৱাৰ পিছত অহা সপ্তাহত দুই বিষয়াক চৰম শাস্তি বিহা হ'ব বুলি আজি আলফাই ঘোষণা কৰিছে।
আজি প্ৰকাশ কৰা বিবৃতিত আলফাই কুইপ কোম্পানীটোক দক্ষিণ-পূব এছিয়াত নিষিদ্ধ কৰাৰ কথা ঘোষণা কৰাৰ লগতে কোম্পানীটোত কৰ্মৰত কৰ্মচাৰীসকলক নিজৰ কৰ্ব্যৰ পৰা বিৰত থাকি অইল ইণ্ডিয়া লিমিটেডক কৰ্মসংস্থাপনৰ বাবে হেঁচা দিবলৈ কৈছে।
অন্যথা যিকোনো বিষম পৰিস্থিতিৰ সৃষ্টি হ'লে তাৰ দায়িত্ব কৰ্মচাৰীসকলে নিজেই বহন কৰিব লাগিব বুলি বিবৃতিটোত সতৰ্ক কৰি দিয়া হৈছে।
অপহৃত বিষয়া দুগৰাকীক আলফাই সোমবাৰে চৰম শাস্তি বিহিব বুলি কৰা ঘোষণাই এতিয়া দুয়োটা পৰিয়াললৈ নমাই আনিছে চৰম উদ্বিগ্নতা।পৰিয়াল দুটাই এতিয়াও আলফাক মানৱতাৰ খাটিৰতে বিষয়াদ্বয়ক মুকলি কৰি দিয়াৰ কাতৰ অনুৰোধ জনাইছে।
